Kong Goodwill Zwelithini med den britiske generalmajor James Swift (2019)
**Goodwill Zwelithini kaBhekuzulu** (født 14. juli 1948 i Nongoma i Sør-Afrika, død 12. mars 2021 i Durban) var i pakt med Sør-Afrikas forfatning zuluenes konge. Kongen hadde overveiende seremonielle oppgaver og utøvde offisielt ingen politisk makt. Han uttalte seg ikke desto mindre om politikk, og spilte *de facto* en politisk rolle ved flere anledninger. Hans hoff i Nongoma ble betalt over provinsen KwaZulu-Natals budsjett.

Liv og virke
------------

Zwelithini ble konge i 1968, etter at hans far Cyprian Bhekuzulu kaSolomon døde, men innsettelsesseremonien skjedde først etter at han var blitt 21 år. Det skjedde så i desember 1971 ved en tradisjonell seremoni i Nangoma i nærvær av 20.000 zuluer.[] Før han ble innsatt som zuluenes åttende monark i rekken var prins Israel Mcwayizeni KaSolomon regent. Zwelithini fryktet på denne tiden attentater og tok tilflukt på St. Helena.[]

I 1994 bøt kongen med Mangosuthu Buthelezi, en slektning som ledet zulupartiet Inkatha Freedom Party (IFP), som for det meste av tiden etter hans tronbestigelse hadde vært provinsens statsminister og forble det til 2003. Forut for dette hadde det vært sammenstøt mellom tilhengere av Buthelezi og Zwelithini ved den årlige minnesamling til ære for Shaka. (*Shaka kaSenzangakhona*, 1787-1828, var den første av zulufolkets høvdinger som fikk rangen som zulukonge.) Ved et besøk av Nelson Mandela stormet IFP-partifolk den kongelige residens, hvorpå kongen ble ført i sikkerhet av palassgarden og fløyet til Johannesburg. Trass i at han etter forfatningen kun hadde seremonielle roller hadde Mandela gjentatte ganger også behandlet ham som zuluenes politiske talsmann, fordi han dermed også kunne omgå IFP og Buthelezi. Mandelas datter Zenani Mandela hadde giftet seg med prins Thumbumuzi Dlamini, en bror til Zwelithinis tredjehustru Mantfombi Dlamini.

Zwelithini foretok utenlandsreiser for å fremme turisme til provinsen og samle inn midler til zuluenes veldedige organisasjoner. Zwelithini var styreleder for Ingonyama Trust, en stiftelse opprettet allerede i apartheidtiden som eide jordbruks- og kvegland på 28.000 kvkm, i alt 29,67 % av provinsen KwaZulu-Natals areal.[] De øvrige åtte styremedlemmer bestemmes omforent av kongen, provinsens premierminister og formannen av Provincial House of Traditional Leaders.

I 2007 ble Zwelithini kritisert for å ha krevd en ny Mercedes-Benz S 600 til en pris av én million rand, etter at han i desember 2006 hadde anskaffet til sine koner seks Mercedes-Benz E-Klasse-biler for to millioner rand. I 2012 krevde han fra provinsparlamentet 18 millioner rand for renovering og utvidelse av sine palasser.

I 2010-årene tiltrakk hans taler seg økt interesse. I januar 2012 kalte han samkjønnede forbindelser som «fordervede», noe president Jacob Zuma avviste. Slike forbindelser var blitt legalisert i landets forfatning. I 2015 krevde han at alle utlendinger måtte forlate landet; dette ble utløsende for fremmedfiendtlige oppløp i Durban. Samme året priste han det historiske apartheidsystemet, fordi det hadde vært økonomisk mer fremgangsrikt enn hva som fulgte under regjeringene demokratisk valgt etter 1994. Han var stolt av å ha blitt født samme året som Nasionale Party hadde hatt sin aller første valgseier.

Zwelithini hadde seks hustruer og mange barn. Misuzulu Zulu (født 23. september 1974) ble kronprins.

Zwelithini døde 72 år gammel i Durban den 12. mars 2021. Han var blitt innlagt på sykehus der for det som ble opplyst å være diabeteskomplikasjoner. Under forberedelsene til hans begravelse bekjentgjorde kongens tradisjonelle statsminister, Mangosuthu Buthelezi, at han hadde dødd av covid-19.

Referanser
----------

1. 1 2   www.bbc.com[Hentet fra Wikidata]
2. ↑   *Zulu King Goodwill Zwelithini has died*  ¨på *news24.c* 12. mars 2021
3. 1 2  *Zulu King Breaks Ties To Buthelezi*, New York Times 21. september 1994, lest 13. november 2011.
4. ↑  *Taxpayers may have to fork out R1m as King Zwelithini eyes luxury car*, i City Press 10. mars 2007, lest 13. november 2011.
5. ↑  Zulu king wants R18m for more palaces Arkivert 4. april 2018 hos Wayback Machine. *News24*
6. ↑  Mdletse, Canaan (24. januar 2012). «Gay Slur uproar». *The Times*.
7. ↑  *Zulu king praises Apartheid regime.* Lesotho Times av 9. desember 2015, lest 31. juli 2016
8. ↑  «Zulu King Goodwill Zwelithini dies in South Africa aged 72». *BBC News* **(engelsk)**. 12. mars 2021.
9. ↑  «Zulu King Goodwill Zwelithini has died». *News24* **(engelsk)**. Besøkt 12. mars 2021.
10. ↑  Chutel, Lynsey (12. mars 2021). «Goodwill Zwelithini ka Bhekuzulu, King of the Zulu Nation, Dies at 72». *The New York Times* **(engelsk)**. ISSN 0362-4331.
11. ↑  Makhafola, Getrude. «King Goodwill Zwelithini died of Covid-19-related complications - Buthelezi». *News24*.
12. ↑  «Buthelezi confirms Zulu King’s death was Covid-related, laying bare conflict over funeral». *www.iol.co.za*.

Eksterne lenker
---------------

* Kort portrett av kongen hos *South African History Online*
* (en) Verk av eller om Goodwill Zwelithini kaBhekuzulu i bibliotekene i (WorldCatkatalog)

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** SUDOC
 |